Úradný vestník L 133 , 28/05/1999 S. 0003 - 0004



Spoločná pozícia zo 17. mája 1999 prijatá Radou na základe článku 15 Zmluvy o Európskej únii, týkajúca sa pokroku vzhľadom na právne záväzný protokol o posilnení dodržiavania Dohovoru o biologických a toxických zbraniach (BTWC) a s cieľom úspešného zavŕšenia významných prác v ad hoc skupine do konca roka 1999 (1999/346/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 15, (1) keďže 25. júna 1996 Rada definovala spoločnú pozíciu 96/408/SZBP vzťahujúcu sa na prípravu štvrtej hodnotiacej konferencie Dohovoru o zákaze vývoja, výroby a skladovania bakteriologických (biologických) a toxických zbraní a o ich zničení (BTWC) [1]; (2) keďže 4. marca 1998 Rada definovala spoločnú pozíciu 98/197/SZBP týkajúcu sa pokroku vzhľadom na právne záväzný protokol o posilnení dodržiavania Dohovoru o biologických a toxických zbraniach (BTWC) a zintenzívnenia práce na tento účel v ad hoc skupine [2]; (3) keďže je vhodné preskúmať spoločnú pozíciu 98/197/SZBP s cieľom prispieť k podpore práce v ad hoc skupine, s cieľom dosiahnutia podstatného pokroku do konca roka 1999; (4) keďže je vhodné pripomenúť vyhlásenie rakúskeho predsedníctva v mene Európskej únie, týkajúce sa rokovaní o protokole k Dohovoru o biologických a toxických zbraniach (BTWC) z 22. decembra 1998; (5) keďže je tiež vhodné pripomenúť, že záverečné vyhlásenie štvrtej hodnotiacej konferencie zmluvných štátov Dohovoru o biologických a toxických zbraniach stanovilo posilnenie účinnosti a zlepšenie vykonávania dohovoru prostredníctvom právne záväzného nástroja a uvítalo vytvorenie ad hoc skupiny otvorenej všetkým zmluvným štátom s cieľom rokovať o protokole zameranom na dosiahnutie tohto cieľa pred začiatkom piatej hodnotiacej konferencie, ktorá sa má uskutočniť najneskôr v roku 2001, PRIJALA TÚTO SPOLOČNÚ POZÍCIU: Článok 1 V súlade s rozhodnutím štvrtej hodnotiacej konferencie je cieľom tejto spoločnej pozície podpora zavŕšenia rokovaní v ad hoc skupine Dohovoru o biologických a toxických zbraniach (BTWC), týkajúcich sa právne záväzného protokolu zavádzajúceho režim overovania a zhody, ktorý účinne posilní Dohovor o biologických a toxických zbraniach (BTWC). Na tento účel je nevyhnutné ukončiť všetky etapy potrebné pre prijatie protokolu osobitnou konferenciou zmluvných štátov v roku 2000. Článok 2 Je dôležité, aby okrem pridelenia potrebného času ad hoc skupine všetci účastníci rokovaní intenzívne pracovali na vyriešení kľúčových problémov. Aby bol tento cieľ dosiahnutý do konca roka 1999, bude aktívne podporované úsilie predsedu ad hoc skupiny a členov predsedníctva. Článok 3 Podporuje sa dohoda, najmä v rámci rokovaní, o nasledujúcich opatreniach, ktoré sú hlavné a zároveň nevyhnutné pre účinný protokol na posilnenie dodržiavania Dohovoru o biologických a toxických zbraniach (BTWC): - deklarácie o rozsahu zariadení a činností súvisiacich s dohovorom, medziiným na zvýšenie transparentnosti, - účinné sledovanie týchto deklarácií vo forme návštev, na základe vhodných mechanizmov pre náhodný výber, s cieľom zvýšenia transparentnosti deklarovaných zariadení a činností, podpory presnosti deklarácií a zabezpečenia splnenia záväzkov deklarácií s cieľom zabezpečenia dodržiavania protokolu, - vhodné postupy pre objasnenie, v prípade potreby doplnené činnosťami na mieste vždy, ak sa vyskytne odchýlka, nejasnosť alebo opomenutie v deklarácii predloženej zmluvným štátom, ktorá vyžaduje také postupy. Vhodné postupy pre objasnenie by mali byť tiež uplatnené vždy, keď zariadenie spĺňajúce podmienky pre deklaráciu malo byť deklarované, no nebolo, - zabezpečenie rýchleho a účinného vyšetrovania obáv týkajúcich sa nedodržiavania, vrátane vyšetrovania zariadenia aj vyšetrovania v teréne, - vytvorenie vzhľadom na vynaložené náklady efektívnej a nezávislej organizácie, s malým stálym personálom, schopnej účinne vykonávať protokol, - zabezpečenie osobitných opatrení v súvislosti s článkom 7 protokolu s cieľom ďalšej medzinárodnej spolupráce a výmen v oblasti biotechnológie. Také opatrenia zahŕňajú pomoc pri podpore vykonávania protokolu. Článok 4 Kroky podniknuté na podporu cieľov stanovených v článkoch 2 a 3 zahŕňajú: - snahu o spoločnú pozíciu pri rokovaniach, vrátane, tam kde je to vhodné, predloženia osobitných dokumentov a návrhov ad hoc skupine, týkajúcich sa najmä hlavných oblastí a prvkov určených v článku 3, - demarše predsedníctva, podľa podmienok stanovených v článku 18 ods. 3 a 4 zmluvy, s ohľadom na zmluvné štáty, s cieľom vyžadovať ich podporovanie cieľov stanovených v článkoch 1, 2 a 3, - kontakty medzi vládami členských štátov a priemyslom, v prípade potreby podporované Komisiou, s cieľom prehĺbenia porozumenia medzi predstaviteľmi európskeho priemyslu a tými, ktorí sa zúčastňujú rokovaní v rámci ad hoc skupiny. Článok 5 Členské štáty tiež naďalej podporujú univerzálnosť Dohovoru o biologických a toxických zbraniach (BTWC). Článok 6 Táto spoločná pozícia nadobúda účinnosť v deň jej prijatia. Nahrádza spoločnú pozíciu 98/197/SZBP. Článok 7 Táto spoločná pozícia sa uverejní v úradnom vestníku. V Bruseli 17. mája 1999 Za Radu predseda J. Fischer [1] Ú. v. ES L 168, 6.7.1996, s. 3. [2] Ú. v. ES L 75, 12.3.1998, s. 2. --------------------------------------------------